C 319/24

Valitus, jonka Euroopan keskuspankki on tehnyt 22.5.2019 unionin yleisen tuomioistuimen (kuudes jaosto) asiassa T-730/16, Espírito Santo Financial Group v. EKP, 13.3.2019 antamasta tuomiosta

(asia C-396/19 P)

(2019/C 319/26)

Oikeudenkäyntikieli: englanti

Asianosaiset

Valittaja: Euroopan keskuspankki (EKP) (asiamiehet: F. Malfrère ja M. Ioannidis, avustajanaan asianajaja H.-G. Kamann)

Muu osapuoli: Espírito Santo Financial Group SA, konkurssissa

Vaatimukset

— Unionin yleisen tuomioistuimen 13.3.2019 antaman tuomion T-730/16, [– –] Espírito Santo Financial Group SA v. EKP, tuomiolauselman 1 kohta on kumottava

— kanne on hylättävä myös siltä osin kuin kyse on EKP:n kieltäytymisestä paljastaa luoton määrää pöytäkirjoissa, jotka sisältävät EKP:n neuvoston 28.7.2014 tekemän päätöksen

— vaihtoehtoisesti asia on palautettava unionin yleiseen tuomioistuimeen

— ensimmäisen oikeusasteen kantaja ja muutoksenhaun muu osapuoli on velvoitettava korvaamaan kaksi kolmasosaa ja EKP yhden kolmasosan oikeudenkäyntikuluista.

Oikeudelliset perusteet ja pääasialliset perustelut

Ensimmäinen ja ainoa kanneperuste: Euroopan keskuspankkijärjestelmän ja Euroopan keskuspankin perussäännön (jäljempänä perussääntö) 10 artiklan 4 kohtaa ja päätöksen 2004/258 (1) 4 artiklan 1 kohdan a alakohdan ensimmäistä luetelmakohtaa on rikottu.

EKP väittää, että unionin yleinen tuomioistuin on tulkinnut ja soveltanut virheellisesti perussäännön 10 artiklan 4 kohtaa ja päätöksen 2004/258 4 artiklan 1 kohdan a alakohdan ensimmäistä luetelmakohtaa katsoessaan valituksenalaisessa tuomiossa ja erityisesti sen 39, 53–63, 111 ja 138 kohdassa, että EKP:n neuvoston harkintavaltaa omien pöytäkirjojensa luovuttamisesta on käytettävä päätöksen 2004/258 60 kohdassa asetettujen edellytysten mukaisesti, mikä käsiteltävässä asiassa merkitsee sitä, että EKP:n on esitettävä perustelut, joissa se selittää, kuinka EKP:n neuvoston pöytäkirjojen sisältämien tietojen luovuttamisella erityisesti ja tosiasiallisesti loukataan yleistä etua, joka liittyy EKP:n päätöksentekoelintenmenettelyjen luottamuksellisuuteen (61 kohta).

Perussäännön 10 artiklan 4 kohdassa määrätään yleisperiaatteesta, jonka mukaan EKP:n neuvoston menettelyt on pidettävä luottamuksellisina EKP:n riippumattomuden ja tehokkuuden takaamiseksi. Tätä primäärioikeuden määräystä, josta ei voida poiketa johdetulla oikeudella, sovelletaan myös EKP:n neuvoston päätösten pöytäkirjojen osiin. Sama asia toistetaan päätöksen 2004/258 4 artiklan 1 kohdan a alakohdan ensimmäisessä luetelmakohdassa, jota täten on aina tulkittava yhdessä perussäännön 10 artiklan 4 kohdan kanssa. EKP:n neuvoston menettelyiden ja ratkaisujen luottamuksellisuutta koskevasta yleisperiaatteesta — sellaisena kuin siitä määrätään perussäännön 10 artiklan 4 kohdassa — seuraa, että EKP:lla ei ole velvollisuutta noudattaa päätöksissään, jotka koskevat sen ratkaisujen saattamista julkisiksi, päätöksessä 2004/258 säädettyjä aineellisia ja menettelyllisiä vaatimuksia. Sen ei varsinkaan ole perusteltava ratkaisuaan siitä, miksi EKP:n neuvoston tällaisten pöytäkirjojen luovuttamiselle voitaisiin erityisesti ja tosiasiallisesti loukata yleistä etua, joka liittyy EKP:n neuvoston menettelyihin.

(1) Euroopan keskuspankin asiakirjojen saamisesta yleisön tutustuttavaksi 4.3.2004 tehty Euroopan keskuspankin päätös 2004/258 (EUVL 2004, L 80, s. 42).